
ВЪПРОСИ И ОТГОВОРИ ПО ПРОЦЕДУРА 

№ BG161PO003-1.1.05 „Разработване на иновации от стартиращи предприятия"
ОТГОВОР НА ВЪПРОС № 49,  

ПОЛУЧЕН НА 08.06.2011 г.   

И ПУБЛИКУВАН НА 13.06.2011 г.
ВЪПРОС № 49 

Уважаеми дами и господа,

бихме искали да се осведомим, дали по програма „Разработване на иновации от стартиращи предприятия" се случва нещо в момента и има ли смисъл да се кандидатства по нея. Според публикуваните на Вашата страница данни за изпълненито на програмата, след рестартирането на програмата и изобщо за последните 24 месеца има сключен един единствен договор. Доколкото една кандидатура изисква значителна подготовка, моля за искрен отговор, какво се случва.

С уважение,

Йордан Петков

08.06.2011 г. (дата на постъпване на въпроса)

ОТГОВОР № 49 
Процедура за предоставяне на безвъзмездна финансова помощ BG161PO003-1.1.05 „Разработване на иновации от стартиращи предприятия” е обявена на 06.01.2011 г. като процедура с няколко крайни срока за кандидатстване, които през текущата 2011 г. са както следва: 
1. Първа сесия с краен срок за набиране на проектни предложения – 9 март 2011 г.

2. Втора сесия с краен срок за набиране на проектни предложения – 10 май 2011 г.

3. Трета сесия с краен срок за набиране на проектни предложения – 12 юли 2011 г.

4. Четвърта сесия с краен срок за набиране на проектни предложения – 13 септември 2011 г.

5. Пета сесия с краен срок за набиране на проектни предложения – 15 ноември 2011 г.

В рамките на първата сесия за подбор на проекти с краен срок – 9 март 2011 г., са постъпили общо 74 проектни предложения, а в рамките на втората сесия с краен срок 10 май 2011 г. – общо 66 проектни предложения. Със Заповед на Ръководителя на Договарящия орган по ОП „Конкурентоспособност” (Изпълнителна агенция за насърчаване на малките и средните предприятия) е сформирана оценителна комисия по процедурата, като към настоящия момент проектните предложения, получени по първите две сесии, са в процес на оценка. 

Следва да имате предвид, че оценката на проектните предложения, постъпили в рамките на съответната сесия, се извършва в срок до 3 месеца от датата на изтичане на съответната сесия за набиране на проектни предложения. 

Съгласно чл. 27, ал. 1 от ПМС № 121/31.05.2007 г. в срок до 10 работни дни след като получи доклада на Оценителната комисия от оценката на проектните предложения, постъпили и оценени през съответната сесия, Ръководителят на ДО взема мотивирано решение за:

- одобряване на доклада и предоставяне на безвъзмездна финансова помощ по предложените проекти;

-  връщане на доклада за преразглеждане, като посочва основанията за това;

- отхвърляне на доклада и прекратяване на процедурата, като посочва основанията за това.

В срок от 15 работни дни от издаването на решението за предоставяне на безвъзмездна финансова помощ ДО уведомява писмено кандидатите за резултатите от оценката.

Предвид изложеното, към настоящия момент по посочената процедура няма сключен договор за безвъзмездна финансова помощ, тъй като не са приключили нормативно установените срокове за извършване на оценката на постъпилите проектни предложения. 

Допълнително, следва да имате предвид, че посоченият във въпроса Ви договор за безвъзмездна финансова помощ се отнася до процедура за подбор на проекти  2007BG161PO003/1.1.1-01/2007 „Подкрепа за създаване и развитие на стартиращи иновативни предприятия”, която е прекратена с Решение № РД-16-1328/19.11.2010 г. на Ръководителя на Управляващия орган (дирекция „Европейски фондове за конкурентоспособност”, МИЕТ), считано от 19.11.2010 г., като проектните предложения получени до тази дата, подлежат на съответната оценка.  

